Når vi taler om flow i sundhedsvæsenet, tænker mange nok på flow på akutsygehusene, men flow er også relevant i mange kommunale forløb. I kommunale forløb kan vi i højere grad tale om sikre og effektive borgerforløb. Når man ser borgerens forløb som ét samlet forløb, er der mange elementer, der kan påvirke borgerens forløb negativt, f.eks. samarbejde på tværs af sektorer eller områder, eksisterende arbejdsgange og retningslinjer og uvished om antallet af borgere. På kurset får I redskaber til hvordan I kan arbejde med forløbet som et samlet borgerforløb og derved kan gøre borgerforløbene sikre for borgere og effektive, så ressourcerne bruges bedst muligt. Flow-problematikker i kommuner Nogle af de kendte flow-problematikker i kommunerne er f.eks. ventetid til genoptræning eller forløb på rehabiliteringscentre/midlertidige døgnpladser. Ventetid til genoptræning I 2018 blev loven om ventetid til genoptræning efter udskrivning fra sygehus ændret, så der nu maksimalt må gå 7 kalenderdage fra henvisning til at opstart af genoptræning. Tidligere projekter har vist, at en udfordring f.eks. var tiden fra modtagelse af henvisning til indkaldelse af borgeren – en arbejdsproces, der involverede et stort antal af faggrupper. Flowstrategierne kan bl.a. bruges til at identificere arbejdsgange, hvor der opleves stor ventetid mellem faggrupper og kan give inspiration til at lave de nødvendige ændringer. Forløb på rehabiliteringscentre/midlertidige døgnpladser Borgere har nogle gange behov for et ophold på et rehabiliteringscenter, f.eks. efter en indlæggelse. Mange kommuner har en standard for hvor lange ophold på rehabiliteringscentrene kan være f.eks. 21 eller 28 dage og mange kommuner oplever udfordringer med at overholde denne standard. Udfordringen kan skyldes manglende fremdrift i rehabiliteringen, ventetid på en plejehjemsplads eller ventetid på at borgeren kan komme hjem i eget hjem. Flowstrategierne kan f.eks. bruges til at skabe et overblik over borgerens forløb på rehabiliteringscentrene og til at skabe koordinering mellem de mange aktører, der er involveret i borgerens forløb.